《寄阮二举之杨十七彦文》
宋代·刘敞

我昔居宋都，潜有伐树忧。不期得君子，卒岁同优游。

杨生旧相知，情分故绸缪。阮公出倾盖，而肯如白头。

古人有忘年，嗟我非此俦。譬如羔袖微，岂可参狐裘。

知人视其友，孔圣称焉廋。所以梁楚间，亦闻东家丘。

相从未云厌，相别难自留。赠我数百言，精神露蛟虬。

杨子期我用，谓当佐王侯。阮公推我文，云可齐尹欧。

斯言岂易当，斯道岂易求。奈何千金珠，中夜而暗投。

书绅愿自勖，杂佩非可酬。欲知相忆心，淮水清悠悠。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。